SL Uradni list Evropske unije C 94/3

MNENJE št. 2/2014

(v skladu s členom 336 PDEU)

o predlogu uredbe Evropskega parlamenta in Sveta o prilagoditvi osebnih prejemkov in pokojnin uradnikov in drugih uslužbencev Evropske unije ter korekcijskih koeficientov, ki se zanje uporabljajo, z učinkom od 1. julija 2011

ter

o predlogu uredbe Evropskega parlamenta in Sveta o prilagoditvi osebnih prejemkov in pokojnin uradnikov in drugih uslužbencev Evropske unije ter korekcijskih koeficientov, ki se zanje uporabljajo, z učinkom od 1. julija 2012

2014/C 94/02

RAČUNSKO SODIŠČE EVROPSKE UNIJE JE –

ob upoštevanju Pogodbe o delovanju Evropske unije in zlasti člena 336 Pogodbe,

ob upoštevanju Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije (v nadaljnjem besedilu: kadrovski predpisi) (1),

ob upoštevanju sodbe Sodišča Evropske unije v zadevi C-63/12 z dne 19. novembra 2013,

ob upoštevanju predlogov Komisije z dne 10. decembra 2013 (2),

ob upoštevanju prošnje Sveta za mnenje o teh predlogih najpozneje do 5. marca 2014, ki jo je Sodišče prejelo 26. februarja 2014,

ob upoštevanju prošnje Evropskega parlamenta za mnenje o teh predlogih, ki jo je Sodišče prejelo 3. marca 2014,

ker se v skladu s členom 65 kadrovskih predpisov osebni prejemki uradnikov in drugih uslužbencev Evropske unije vsako leto posodobijo ob upoštevanju gospodarske in socialne politike Evropske unije,

ker prilagoditvi za leti 2011 in 2012 še nista opravljeni,

ker je Sodišče Evropske unije v svoji sodbi v zadevi C-63/12 v zvezi s prilagoditvijo za leto 2011 poudarilo (3), da kadar Svet na podlagi objektivnih podatkov, ki jih predloži Komisija, ugotovi, da obstaja resno in nenadno poslabšanje ekonomskega in socialnega položaja v Uniji v smislu člena 10 Priloge XI h kadrovskim predpisom, mora Komisija na podlagi navedenega člena Parlamentu in Svetu predložiti ustrezne predloge. V tem primeru pa ima polje proste presoje glede vsebine teh predlogov; z drugimi besedami, glede vprašanja, kateri ukrepi se ji zdijo primerni glede na dani ekonomski in socialni položaj ter, če je potrebno, druge dejavnike, ki jih je treba upoštevati, kot so tisti, ki se nanašajo na upravljanje s človeškimi viri in zlasti kadrovske potrebe,

ker zadeva C-86/13 v zvezi s prilagoditvijo za leto 2012 še poteka,

ker se Komisiji zdi primerno predlagati prilagoditev osebnih prejemkov in pokojnin v Belgiji in Luksemburgu za 0,9 % z učinkom od 1. julija 2011 in za še 0,9 % z učinkom od 1. julija 2012,

ker se Komisija kot na podlago za svoja predloga sklicuje na „določbo o izjemi“ (nekdanji člen 10 Priloge XI h kadrovskim predpisom) ter na polje proste presoje, ki ga ima v skladu s to določbo,

ker so bile spremembe kadrovskih predpisov v zvezi s postopkom za letne posodobitve osebnih prejemkov sprejete in so začele veljati (4) šest tednov, preden je Komisija predložila predloga, ki ju obravnava to mnenje,

ker so nekdanjo „določbo o izjemi“ nadomestile „ublažitvene določbe in določbe o izjemah“ (člena 10 in 11 Priloge XI h kadrovskim predpisom) –

SPREJELO NASLEDNJE MNENJE:

1. Sodišče ugotavlja, da se Komisija glede vsebine ustreznih predlogov za prilagoditev osebnih prejemkov in pokojnin sklicuje na polje proste presoje.

2. Sodišče ugotavlja, da lahko ubeseditev uvodne izjave 3 v obeh predlogih povzroči nesporazume, saj ne razlikuje jasno med kupno močjo in nominalno prilagoditvijo osebnih prejemkov in pokojnin. Tudi osnova za izračun predlaganih prilagoditev v višini 0,9 % je premalo jasna.

3. Sodišče opozarja, da „določba o izjemi“ kot osnova za predloge Komisije ni več v veljavi.

4. Sodišče predlaga razmislek o tem, ali je za neopravljeni letni posodobitvi za leti 2011 in 2012 mogoče uporabiti sedanja pravila iz Priloge XI h kadrovskim predpisom ter po potrebi pravila iz ublažitvenih določb in določb o izjemah iz te priloge. Ta pravila določajo postopek, ki temelji na preverjenih in objektivnih podatkih.

5. Sodišče ugotavlja, da bo treba zaradi predlaganih prilagoditev zagotoviti odobrena proračunska sredstva.

To mnenje je sprejel senat IV, ki ga vodi g. Louis GALEA, član Evropskega računskega sodišča, v Luxembourgu 3. marca 2014. Za Računsko sodišče Vítor Manuel da SILVA CALDEIRA Predsednik

(1) Uredba št. 31/EGS, št. 11/ESAE o določitvi Kadrovskih predpisov za uradnike in Pogojev za zaposlitev drugih uslužbencev Evropske gospodarske skupnosti in Evropske skupnosti za atomsko energijo (UL 45, 14.6.1962, str. 1385/62).

(2) COM(2013) 895 final in COM(2013) 896 final.

(3) Glej odstavek 74 sodbe.

(4) Glej točko 44 člena 1 Uredbe (EU, Euratom) št. 1023/2013 Evropskega parlamenta in Sveta z dne 22. oktobra 2013 o spremembi Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije (UL L 287, 29.10.2013, str. 15).